钦定古今图书集成/理学汇编/文学典/第012卷 > 日知录 > 《文章推服古人》
## 钦定古今图书集成/理学汇编/文学典/第012卷 > 日知录 > 《文章推服古人》

韩退之文起八代之衰，于骈偶声律之文宜不屑为，
而其《滕王阁记》推许王勃所为序，且曰：“窃喜载名其
上，词列三王之次，有荣耀焉。”李太白《黄鹤楼》诗曰：“眼
前有景道不得，崔颢题诗在上头。”所谓“自古在昔，先
民有作”者也。今之好讥诃古人，翻駮旧作者，其人之
宅心可知矣。

宋洪迈从孙倬丞宣城，自作题名记。迈告之曰：“他文
尚可随力工拙下笔，如此，记岂宜犯不韪哉？”盖以韩
文公有《蓝田县丞厅壁记》故也。夫以题目之同于文
公，而以为“犯不韪”，昔人之谨厚何如哉